Det oplyser P4 Nrodjylland. - Det er ikke meningen, at forlystelsesparker skal drives med offentlige tilskud. Nu undersøger vi, om kommunen er gået for langt, siger foreningens formand, Søren Kragelund, der også er direktør for Fårup Sommerland. Aalborg Kommune har tre gange givet Tivoli Karolinelund et milliontilskud, siden kommunen overtog parken for knap to år siden. Senest besluttede byrådet i går at udskrive en check på 3,3 millioner kroner. Søren Kragelund kalder gavmildheden for konkurrenceforvridende, fordi Karolinelund med offentlige midler blandt andet kan sænke billetprisen. Han er sikker på, at det ikke er sidste gang, kommunen skal poste penge i den trængte park. Aalborg Kommune gav otte millioner for at overtage Karolinelund - og har siden postet yderligere knap 13 millioner kroner i parken. Foreningen af Forlystelsesparker har nu sat jurister til at se på sagen.
Det skal nu undersøges, om Tivoli Karolinelund i Aalborg får ulovlig støtte fra kommunen. Bag undersøgelsen står Foreningen af Forlystelsesparker i Danmark.